טור מנוקד אורח חיים תק
אֵין קוֹנִין בָּשָׂר מֵהַטַּבָּח בְּפִסּוּק דָּמִים, שֶּׁיֹּאמַר לוֹ 'תֶּן לִי בְּסֶלַע אוֹ בִּשְׁתַּיִם', וְשֶׁלֹּא יֹאמַר לוֹ 'הֲרֵינִי שֻׁתָּף עִמְּךָ בְּסֶלַע'.
אֶלָּא מֵחַלֵּק לָהֶם שְׁלִישִׁיּוֹת אוֹ רְבִיעִיּוֹת, כְּפִי הַחֲלָקִים שֶׁדֶּרֶךְ לְחַלֵּק בָּעִיר בְּלֹא פִּסּוּק דָּמִים, וּמֵבִיא שְׁתֵּי בְּהֵמוֹת וְיֹאמַר 'זוֹ כְּזוֹ', וּלְמָחָר שָׁמִין הַנִּשְׁאֶרֶת, וּכְפִי מַה שֶׁשָּׁוָה כָּךְ יִפְרַע לוֹ.

אָסוּר לִשְׁקוֹל בָּשָׂר. וַאֲפִילוּ לִתְּנוֹ בְּכַף מֹאזְנַיִם לְשָׁמְרוֹ מִן הָעַכְבָּרִים - אָסוּר, אִם הִיא תְּלוּיָה בְּמָקוֹם שֶׁרְגִילִין לִשְׁקוֹל בָּהּ, מִפְּנֵי שֶׁנִּרְאֶה כְּשׁוֹקֵל.
וְאָסוּר לִשְׁקוֹל מָנָה כְּנֶגֶד מָנָה, אוֹ בְּמַיִם - כְּגוֹן שֶׁנּוֹתֵן מַיִם בִּכְלִי, וְנוֹתֵן בּוֹ הַחֲתִיכָה, וּלְפִי מַה שֶׁעוֹלִין הַמַּיִם יוֹדֵעַ כַּמָּה יֵשׁ בַּחֲתִיכָה.
וּמוֹתַר לִשְׁקוֹל בְּיָדוֹ - שֶׁלּוֹקֵחַ הַחֲתִיכָה בְּיָדוֹ, וּמְשַׁעֵר כַּמָּה יֵשׁ בָּהּ.
וְטַבָּח אֻמָּן – אֲפִילוּ זֶה נַמִּי אָסוּר.

כָּתַב הָרַשְׁבָּ"א: לִכְאוֹרָה נִרְאֶה דְּכָל זֶה לֹא אַיְּרִי אֶלָּא בְּלוֹקֵחַ מִן הַטַּבָּח, אוֹ בִּשְׁנֵי שֻׁתָּפִין שֶׁחוֹלְקִין בֵּינֵיהֶם, אֲבָל לִשְׁקוֹל בְּבֵיתוֹ לֵידַע כַּמָּה יְבַשֵּׁל – מֻתָּר.
וּמִיהוּ גַּבֵּי מְדִידַת קֶמַח – מַשְׁמַע דַּאֲפִילוּ בְּבֵיתוֹ נַמִּי אָסוּר.

אֵין עוֹשִׂין בֵּית יָד בַּבָּשָׂר - פֵּרוּשׁ לְנוֹקְבוֹ לִתְלוֹת בּוֹ.
וְדַוְקָא בַּסַּכִּין, אֲבָל בַּיַּד מֻתָּר.
וְלַעֲשׂוֹת בּוֹ סִימָן, מֻתָּר אֲפִילוּ בְּסַכִּין.

מוֹלְגִין הָרֹאשׁ וְהָרַגְלַיִם בְּרוֹתְחִין כְּדֵי לְהָסִיר הַשֵּׂעָר, וּמְהַבְהֲבִין אוֹתָן בָּאוּר.
אֲבָל אֵין טוֹפְלִין אוֹתָן בַּסִּיד, וְלֹא בְּחַרְסִית, וְלֹא בָּאֲדָמָה – דְּמִיחְזֵי כְּעִבּוּד.
וְאֵין גּוֹזְזִין אוֹתָן בְּמִסְפָּרַיִם, שֶׁנִּרְאֶה כְּעוֹשֶׂה לְצֹרֶךְ הַשֵּׂעָר.

מֻתָּר לִמְלֹחַ הַרְבֵּה חֲתִיכוֹת בְּיַחַד, אַף עַל פִּי שֶׁאֵינוֹ צָרִיךְ אֶלָּא אַחַת.